Thomas Jensen (S), 2009-03-24:
Jamen det er lige netop mit andet spørgsmål.
Jeg hørte også Venstres ordfører sige, at det her var Venstres vækstpakke eller regeringens vækstpakke - en vækstpakke for 1,5 mia. kr.
Altså, med de økonomiske udfordringer, som Danmark står over for i dag, er det så virkelig regeringens løsning på problemerne at sætte 1,5 mia. kr. af?
Og det er kun for år 2009.
Er det med andre ord sådan et signal om, at regeringen og også Venstres ordfører regner med, at den økonomiske krise ligesom er ovre pr. 1. januar 2010, fordi man bare lige bruger 1,5 mia. kr. på lidt lemfældige renoveringer rundtomkring i de danske hjem?
Dansk økonomi er i krise.
Og hvis regeringen og Dansk Folkeparti tror, at man med det her forslag løser Danmarks økonomiske udfordringer, tror man forkert.
Det er et meget, meget lille skridt i den rigtige retning.
Et lille skridt i den rigtige retning kan Socialdemokraterne naturligvis støtte, men der er plads til forbedringer i det her forslag.
Forslaget om tilskud til renoveringsarbejder forslår alt, alt for lidt, kommer for sent og rammer forkert.
Der skal med andre ord mere ambitiøse tiltag til for at sikre, at dansk økonomi kommer tilbage på sporet.
Og der er behov for at komme i gang.
Arbejdsløsheden stiger med over 1.000 personer om ugen, danske virksomheder afskediger medarbejdere eller sætter dem på arbejdsfordeling i håb om bedre tider, og prognoser peger på, at ledigheden vil stige med op til 100.000 personer frem mod udgangen af år 2010.
Byggebranchen er særlig hårdt ramt af nedgang i konjunkturen, og det viser sig ved, at ordrebøgerne bliver tyndere og tyndere.
Udsigterne for lønmodtagerne i byggebranchen er meget dystre de kommende år, og det er, fordi luften i den grad er gået ud af dansk økonomi.
Regeringens underfinansierede skattelettelser på 14 mia. kr. i 2010 rammer skævt, kommer for sent og virker slet ikke godt nok.
Skattelettelserne vil kun bringe beskæftigelsen op med 2.800 personer det næste år, og det er jo slet ikke nok.
Socialdemokraterne mener, at den rette medicin er at investere massivt i byggeri og vedligeholdelse af boliger frem for at give ufinansierede skattelettelser.
Det vil skabe 18.000-20.000 nye arbejdspladser i bygge- og anlægssektoren.
Socialdemokraterne vil med andre ord erstatte fyresedlen med en lønseddel.
Socialdemokraterne ser store problemer ved nærværende lovforslag.
Energiforbruget til boliger og bygninger udgør omkring halvdelen af det danske energiforbrug.
Men Socialdemokraterne tvivler på, at tilskudsordningen kommer lejerne og andelshaverne til gode.
Hvorfor ikke opdele tilskudspuljen til de forskellige boligformer, så man sikrer, at alle boligtyper kan få gavn af ordningen?
Udlejerne har i dag ikke noget incitament til at foretage energirenoveringer, der kan bringe varmeregningen ned for lejerne.
Hvad vil regeringen så gøre for at sikre, at der bliver foretaget energirenoveringer til gavn for lejere i private udlejningsejendomme?
Socialdemokraterne frygter, at tilskudsordningen vil medføre et administrativt kaos i Erhvervs- og Byggestyrelsen.
Socialdemokraterne vil i udvalgsarbejdet følge op med en række spørgsmål om de administrative problemer, som vi forudser vil efterlade godtroende borgere med en uventet regning og en lang næse.
Med forslaget giver man tilskud til stort set alle typer renoveringsprojekter; køkken, bad, andre arbejder, der ikke har noget energisigte.
Det kan i den grad undre, at man ikke øremærker pengene til energirenovering.
Når tilskudsmidlerne ikke målrettes energibesparende projekter, stiger risikoen for, at midlerne anvendes til projekter, der under alle omstændigheder ville blive gennemført.
Dermed bliver både energi- og beskæftigelsesformålene ved ordningen udvandet.
I Socialdemokraternes nye bolig- og beskæftigelsesplan satser vi massivt på energirenoveringer.
Men med det her forslag forspilder regeringen fuldstændig chancen for at sætte gang i energirenoveringer.
Det er et pinligt knæfald for Dansk Folkepartis krav om at nedtone energibesparelserne.
Og det er sådan et knæfald, der får alle statsministerens fest- og skåltaler om klimapolitik til at runge meget, meget hult.
Hvis regeringen virkelig var ægte grøn, ville den følge alle de flotte ord om energi- og klimaindsatsen op med at øremærke tilskudsordningen til energibesparende renoveringer.
Afsluttende vil jeg sige, at Socialdemokraterne synes, at forslaget er et meget lille skridt i den rigtige retning.
Socialdemokraterne er betænkelige ved flere aspekter ved loven og forudser et administrativt kaos omkring tilskudsordningen, men det vil vi følge op på under udvalgsbehandlingen.